b'\n_START_ARTICLE_\nJamajka\n_START_SECTION_\nPrebivalstvo\n_START_PARAGRAPH_\nPrebivalci karibskega otoka Jamajka se imenujejo Jamaj\xc4\x8dani. Ve\xc4\x8dinoma so etni\xc4\x8dna me\xc5\xa1anica afri\xc5\xa1kih in anglo-irskih narodov z vplivom \xc5\xa1panske in Taino kulture, \xc4\x8deprav je bila slednja mo\xc4\x8dno opusto\xc5\xa1ena po prihodu \xc5\xa1panskih osvajalcev leta 1494. Tainci so poznani zlasti po svojem lokostrelstvu, \xc5\xa1e danes pa je njihovo zapu\xc5\xa1\xc4\x8dino mo\xc4\x8d opaziti med drugim v kulinariki._NEWLINE_Problem Jamajke je ta, da se njeni prebivalci mno\xc5\xbei\xc4\x8dno selijo v mesta, kjer \xc5\xbeivi \xc5\xbee ve\xc4\x8d kot polovica prebivalstva. Od 2,3 milijona jih \xc5\xbeivi 650.000 samo v Kingstonu, glavnem mestu dr\xc5\xbeave. Kingston je bil ustanovljen leta 1693 in je od leta 1872 prestolnica otoka. Mesto ima v de\xc5\xbeeli prevladujo\xc4\x8d polo\xc5\xbeaj, zlasti v gospodarstvu. Njegovo pristani\xc5\xa1\xc4\x8de je v karibskem prostoru nekaj povsem enkratnega: 14\xc2\xa0km dolg rt Palisadoes, ki se razprostira pred mestom, je namre\xc4\x8d ustvaril naravno pristani\xc5\xa1\xc4\x8de, ki je sedmo najve\xc4\x8dje na svetu. Na njem so zgradili tudi eno od obeh mednarodnih letali\xc5\xa1\xc4\x8d v dr\xc5\xbeavi in ga poimenovali po Normanu Manleyju. Kingston se je od leta 1960 dalje bliskovito \xc5\xa1iril in je danes sede\xc5\xbe \xc5\xa1tevilnih vej industrije._NEWLINE_Ve\xc4\x8dina prebivalcev je protestantov. Mnogi pripadajo anglikanski cerkvi, baptistom, metodistom, pa tudi razli\xc4\x8dnim afri\xc5\xa1ko-jamaj\xc5\xa1kim sektam. Med slednjimi je najbolj raz\xc5\xa1irjeno rastafarijsko gibanje, ki je nastalo na Jamajki v tridesetih letih 20. stoletja. Za\xc4\x8detnik gibanja, Marcus Garvey (1887-1940), je v svojih govorih napovedoval kronanje \xc4\x8drnega kralja, ki bo osvobodil zatirano temnopolto ljudstvo. Ko so leta 1930 za cesarja Etiopije okronali Haileja Selassieja, katerega sorodstvene vezi naj bi segale vse do svetopisemskih kraljev Davida in Salomona, so se zapostavljeni in revni \xc4\x8drnci na Jamajki takoj oprijeli izre\xc4\x8dene prerokbe.'